
A kockázat és a kockázatos helyzetek érzékelése és értékelése, az érzékelést módosító hatások

Kulcsszavak: reprezentativitás; horgonyzás; keretezés; kockázatértékelés; kérdőív
Jelen dolgozatban, a kockázatos helyzetekben érzékelt, az érzékelésre hatással lévő
tényezőket vizsgáltam, különböző csoportokban. A csoportok megbontásához olyan változókat
használtam, mint a kitöltő szerencsejátékozási, illetve befektetésekhez kapcsolódó szokásai,
valamint a gazdasági képzettség meglétének ténye, emellett bizonyos demográfiai tényezők
hatását is teszteltem az egyén kockázatérzékelésére és -kezelésére. A dolgozatom a következő
kérdésekre keresi a választ: Befolyással van-e a kérdőív kitöltőinek körében a horgonyzási- ,
keretezési- , házpénze-hatások, illetve a reprezentativitás jelensége? Van-e hatása a nemnek,
életkornak, iskolázottságnak, havi jövedelmi szintnek az érzékelésre és értékelésre? Jelenthet
különbséget az, hogy szerencsejátékokat játszanak-e, tartanak-e befektetési eszközöket, illetve
van-e gazdasági képzettségük? A kutatáshoz az információk online kitölthető kérdőív
segítségével kerültek begyűjtésre, a kérdőív első részében a demográfiai adatokat kellett
megadniuk a kitöltőknek, majd következtek az effektív kérdések, amelyek a különböző hatások
megjelenését voltak hivatottak tesztelni a kitöltők csoportjánál. A négyrekeszes kockázati
attitűd jelenségét az eredmények korlátozottan igazolták, mivel a kis valószínűségű
nyereségeknél, a várttal ellentétben, a kitöltők többsége kockázatkerülően viselkedett. Azon
hipotézisemet, miszerint az alacsonyabb összegek esetében kevésbé lesz egyértelműen
azonosítható a négyrekeszes kockázati attitűd jelensége, az eredmények nem igazolták, ahogy
a házpénze-hatás jelenlétét sem. A reprezentativitás témakörében vegyes eredmények születtek,
néhány helyzetben a várakozásoknak megfelelően viselkedtek a kitöltők, míg máshol
korlátozottan, de bebizonyosodott, hogy okoz eltérést a válaszokban, hogy semleges vagy nem
semleges tulajdonságokat kapnak segítségül a kitöltők. Másrészt azt csak korlátozottan
igazolták az eredmények, hogy okoz különbséget az, hogy megadom, vagy nem adom meg a
tényleges megoszlást a csoporton belül. A horgonyzási hatáshoz készült kérdés esetében
bizonyos kategóriákban igazolták, míg másokban nem igazolták a feltevéseket az eredmények.
A keretezési hatást igazolták az eredmények, valamint a nők-férfiak, fiatalok-idősek,
alacsonyabb- illetve magasabb iskolai végzettségűek konzisztens válaszadásának mértéke
között mutatkozott meg különbség.



